Document ID: 32004R1388

KOMISSION ASETUS (EY) N:o 1388/2004,
annettu 30 päivänä heinäkuuta 2004,
tietyistä kirjanpitoon liittyvistä soveltamista koskevista säännöistä maatilojen tulojen selvittämiseksi annetun asetuksen (ETY) N:o 1915/83 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon verkoston luomisesta Euroopan talousyhteisön maatilojen tuloja ja taloutta koskevien kirjanpitotietojen keruuta varten 15 päivänä kesäkuuta 1965 annetun neuvoston asetuksen N:o 79/65/ETY (1) ja erityisesti sen 6 artiklan 2 kohdan,
sekä katsoo seuraavaa:
(1)
Komission asetuksen (ETY) N:o 1915/83 (2) 3 artiklan mukaisesti yhteyselin toimittaa maatilailmoitukset komissiolle maatilojen tulojen selvittämiseen käytettävästä maatilailmoituksesta 23 päivänä syyskuuta 1977 annetun komission asetuksen (ETY) N:o 2237/77 (3) liitteessä III vahvistettujen teknisten määräysten mukaisesti. Selkeyden vuoksi on aiheellista määritellä ajankohta, jona maatilailmoitus voidaan katsoa toimitetuksi komissiolle, ottaen huomioon edellä tarkoitettujen teknisten määräysten kehitys.
(2)
Asetuksen (ETY) N:o 1915/83 3 artiklassa säädetään myös, että yhteyselimen on toimitettava kaikki maatilailmoitukset komissiolle yhdeksän kuukauden kuluessa sen tilikauden päättymisestä, jota ne koskevat. On aiheellista pidentää tätä määräaikaa tilikauden 2003 osalta, jotta yhteyselimillä on aikaa mukauttaa työjärjestyksensä noudattaakseen sen ajankohdan uutta määritelmää, jona maatilailmoitusten voidaan katsoa tulleen toimitetuiksi komissiolle.
(3)
Sen vuoksi asetus (ETY) N:o 1915/83 olisi muutettava.
(4)
Tässä asetuksessa säädetyt toimenpiteet ovat maatalouden kirjanpidon tietoverkkoa käsittelevän yhteisön komitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 1915/83 3 artikla seuraavasti:
”3 artikla
Yhteyselimen on toimitettava kaikki asetuksen (ETY) N:o 2237/77 liitteessä III vaaditussa muodossa esitetyt maatilailmoitukset komissiolle yhdeksän kuukauden kuluessa sen tilikauden päättymisestä, jota ne koskevat. Tilikauden 2003 osalta maatilailmoitukset on kuitenkin toimitettava komissiolle neljäntoista kuukauden kuluessa kyseisen tilikauden päättymisestä.
Maatilailmoitusten katsotaan tulleen toimitetuiksi komissiolle silloin, kun yhteyselin vahvistaa sen jälkeen, kun tiedot on viety komission tietojen toimitus- ja valvontajärjestelmään ja tietokoneella tehdyt tarkastukset on suoritettu, että tiedot ovat valmiina syötettäviksi komission tietokantaan.”
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä heinäkuuta 2004.

Labels: 2
6